เงินบาทเปิด 29.92 /93 บาท
ธนาคารกรุงเทพ รายงาน เงินบาทเปิดตลาด 29.92/93 คาดแนวโน้มวันนี้ยังแข็งค่าต่อ
22 เม.ย. 2554

ธนาคารกรุงเทพ รายงาน เงินบาทเปิดตลาด 29.92/93 คาดแนวโน้มวันนี้ยังแข็งค่าต่อ
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 29.92/93 บาท/ดอลลาร์ อ่อนค่าขึ้นจากช่วงปิดตลาดเย็นวานนี้ที่อยู่ที่ระดับ 29.86 บาท/ดอลลาร์
แนวโน้มวันนี้เงินบาทมีโอกาสปรับตัวแข็งค่าขึ้นได้อีก เนื่องจากยังมีเงินทุนไหลเข้าในตลาดหุ้นไทยอย่างต่อเนื่อง ประกอบกับการประกาศตัวเลขเศรษฐกิจของสหรัฐฯ ในช่วงนี้แม้จะปรับตัวดีขึ้นกว่าครั้งก่อน แต่ยังถือว่าต่ำกว่าที่ตลาดคาดการณ์ไว้ จึงเป็นอีกหนึ่งแรงกดดันที่ทำให้ดอลลาร์ปรับตัวอ่อนค่าลง
 "บาทน่าจะมีโอกาสแข็งค่าได้อีก ปัจจัยจากที่ตัวเลขเศรษฐกิจสหรัฐฯ ออกมาไม่ดีเท่าไร แม้จะดีกว่าคราวที่แล้ว แต่ยังแย่กว่าที่ตลาดคาด ก็คงมองว่ายังเป็นแรงกดดันค่าเงินดอลลาร์" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 81.79/82 เยน/ดอลลาร์ ส่วนเงินยูโรอยู่ที่ระดับ 1.4554/4557 ดอลลาร์/ยูโร
นักบริหารเงิน คาดว่า เงินบาทวันนี้จะเคลื่อนไหวอยู่ในกรอบแคบๆ ที่ 29.85-29.95 บาท/ดอลลาร์